कालिंजर किला

कालिंजर किला चाहे कालिंजर के किला (संस्कृत: कालंजर दुर्ग) भारतीय राज्य उत्तर प्रदेश के बाँदा जिला में एगो प्राचीन किला ह। ई बुंदेलखंड इलाका में एगो रणनीतिक लोकेशन पर, पहाड़ी के ऊपर बनल किला हवे जेकरा सोझा बुंदेलखंड के मैदान पड़े ला। एह किला से कई ठे शासक लोग आसपास के इलाका पर शासन कइल जिनहन में गुप्त वंश, वर्द्धन, चंदेल, आ रीवा के सोलंकी वंश के लोग आ बाद में मुग़ल आ ब्रिटिश लोग शामिल बाटे। इतिहास में एह किला के महत्व एह बात खातिर रहल बाटे कि एकर लगभग अजेय (न जीतल जा सके वाला) किला के रूप में परसिद्धि रहल। अफ़गान बंस के परसिद्ध शासक शेर शाह सूरी के मौत एही किला पर हमला आ घेराबंदी के दौरान भइल रहल। मुगल काल में अकबर एकरा के जितलें आ बाद में मराठा लोगन के उत्तर भारत बिजय के दौरान ई छत्रसाल बुंदेला के अधीन भइल। किला के भीतर कई ठे मंदिर बाड़ें जिनहन में कुछ गुप्त काल के मानल जालें। प्राचीन शिव मंदिर केबारे में कथा हवे कि एहिजे शंकर जी कालकूट बिष पी के काल पर बिजय हासिल कइले रहलें। वर्तमान समय में ई किला आ एकरा भीतर के ढाँचा सभ भारतीय पुरातत्व सर्वेक्षण के निगरानी आ अधीनता में बाड़ें आ ई एह इलाका के एगो प्रमुख पर्यटन स्थल बाटे।